‘পিপল টু পিপল’ সম্পর্ক চায় ভারত: ভারতের পররাষ্ট্র সচিব বিজয় কেশব গোখলে 
বাংলাদেশের পররাষ্ট্র সচিব শহীদুল হক বলেন, ভারত যত দ্রুত সম্ভব এই সমস্যার সমাধানে প্রতিশ্রুতি দিয়েছে। গোখলে বলেন, এই চুক্তি সম্পাদনে ভারত কঠোর পরিশ্রম করে চলেছে। বৈঠক শেষে শিক্ষা, সংস্কৃতি, সড়ক অবকাঠামো এবং যোগাযোগ সংক্রান্ত ৬টি সমঝোতা স্মারক সই হয়।
‘পিপল টু পিপল’ সম্পর্কের ওপর জোর দিলেন ঢাকা সফররত ভারতের পররাষ্ট্র সচিব বিজয় কেশব গোখলে। তার ভাষায়, বন্ধুত্ব শুধু দুই সরকারের মধ্যে হয় না। এটা হতে হয় জনগণের পর্যায়ে। ঢাকা-দিল্লি সম্পর্ক বিষয়ক এক সেমিনারে ভাষণ দানকালে বিজয় কেশব গোখলে এই মন্তব্য করেন। তিন দিনের এক সফরে বিজয় কেশব রোববার ঢাকায় পৌঁছান। সোমবার সকালে দ্বিপক্ষীয় বৈঠকে দু’দেশের সম্পর্কে কিছু বকেয়া সমস্যা স্থান পায়। এর মধ্যে ছিল তিস্তার পানি বণ্টন ইস্যু। পশ্চিমবঙ্গের মুখ্যমন্ত্রী মমতা ব্যানার্জীর সরাসরি বিরোধিতায় চুক্তিটির ভাগ্য ঝুলে আছে অন্তত এক দশক ধরে। বৈঠক শেষে বাংলাদেশের পররাষ্ট্র সচিব শহীদুল হক বলেন, ভারত যত দ্রুত সম্ভব এই সমস্যার সমাধানে প্রতিশ্রুতি দিয়েছে। গোখলে বলেন, এই চুক্তি সম্পাদনে ভারত কঠোর পরিশ্রম করে চলেছে। বৈঠক শেষে শিক্ষা, সংস্কৃতি, সড়ক অবকাঠামো এবং যোগাযোগ সংক্রান্ত ৬টি সমঝোতা স্মারক সই হয়। ভারতের পররাষ্ট্র সচিব বলেন, সন্ত্রাস দমনে দুই দেশ এক সঙ্গে কাজ করতে সম্মত হয়েছে। বাংলাদেশকে ভারতের বিশ্বস্ত উন্নয়ন সহযোগী উল্লেখ করে বিজয় কেশব গোখলে বলেন, গত সাত বছরে বাংলাদেশকে দেয়া ঋণের পরিমাণ ৮শ’ কোটি ডলারে উন্নীত হয়েছে। রোহিঙ্গাদের প্রত্যাবাসন এবং এর একটি দ্রুত সমাধানে বাংলাদেশকে সব ধরনের সহযোগিতার আশ্বাস পুনর্ব্যক্ত করেন মিঃ গোখলে। সন্ধ্যায় প্রধানমন্ত্রী শেখ হাসিনার সঙ্গে এক সৌজন্য বৈঠকে মিলিত হন। কাল সকালে তার ঢাকা ত্যাগের কথা রয়েছে।